Ranji Jo SilsilahWartawan : Puti Reno Raudha Thaib - Ketua Umum Bundo Kanduang Sumbar
Editor : Riyon
22 February 2015 09:55 WIB
Bram jo Wulan tacangang mancaliak silsilah nan dipampangkan di dindiang dakek anjuang dalam Istano Silinduang Bulan tu. Di ateh sakali ditulih SILSILAH KETURUNAN DAN AHLI WARIS RAJA PAGARUYUNG. Sudah tu di bawahnyo ado tulisan nan labiah ketek Adat Rajo Turun Tamurun, Adat Puti Sunduik Basunduik. Sasudah tulisan tu, di bawahnyo namo-namo rajo jo garis-garis keturunannyo.
“Niek. Ado urang mangecek an silsilah tu ranji. Apo mukasuiknyo tu niek?” tanyo Wulan sasudah lamo tamanuang mancaliak pajangan silsilah nan laweh tu. “Jadi, antaro silsilah jo ranji tu samo atau ado perbedaannyo, niek?’ tanyo Bram indak kalah pulo batanyo.
Nik Reno duduak di bandua, mambalakang ka kamar-kamar nan ado dalam Istano Silinduang Bulan tu. Sambia basanda di dindiang Niek Reno manjawek apo nan ditanyokan cucu-cucunyo tu.
“Ranji jo silsilah memang ado bedanyo. Ranji tu adolah keterangan untuk manjalehkan hubungan katurunan berdasarkan mande. Di dalam ranji sabuah kaum, namo bapak indak ditulihan doh.
Dek karano bapak adolah sumando, urang dari suku lain. Ranji tu khusus untuk kaum keluarga satu kaum atau satu suku. Sadangkan silsilah, adolah keterangan tantang sebuah keturunan nan dijalehkan siapo bapaknyo.
Mandenyo indak penting pulo di dalam silsilah tu doh. Sadangkan silsilah rajo Pagaruyuang nan kalian caliak tadi, adolah gabungan antaro silsilah jo ranji.” “Jadi, kalau baitu, silsilah rajo Pagaruyung tu sangat lengkap tu niek?” tanyo Wulan.
“Sangat lengkap. Sabab, silsilah lengkap tu disalin dari Tambo Pagaruyung dek keluarga ahli waris rajo tu.
“Ha? Ado pulo tambo Pagaruyung. Dek sari niniak manarangkan tantang tambo alam jo tambo adat. Kini ado pulo tambo pagaruyung? Apo pulo tu niek?” tanyo Bram.
“Tambo Pagaruyung tu adolah tambo nan disusun berdasarkan syair-syair urang daulu tantang asal muasal dan keturunan rajo-rajo Pagaruyung. Itu sababnyo disabuik tambo pagaruyung.”
“O, jadi baitu, silsilah lengkap ko marupakan Tambo Pagaruyung nan alah disempurnakan?” tanyo Wulan.
“Indak disempurnakan, tetapi dilanjuitkan dengan keturunan dan ahli waris barikutnyo. Misalnyo, dalam Tambo Pagaruyung tu nan ditulih rajo terakhirnya Sultan Alam Bagagar Syah.
Padohal ahli waris rajo Pagaruyung sasudah Alam Bagagar Syah tu masih ado. Lalu, dilanjuitkan manulihnyo sampai pado keturunan jo ahli warisnyo nan kini,” jawek Niek Reno.
“Niek. Jadi babeda pulo antaro keturunan jo ahli waris?” tanyo Bram.
“Iyo santiang cucu niniak ko,” kato Niek Reno sambie mauruik-uruik kapalo Bram. “Sangat babedo, Bram. Kalau keturunan adolah garis dari bapak, sedangkan ahli waris adolah garis keturunan dari ibu,” lanjuik Niek Reno.
“O, keturunan menurut sistem patrilineal, sadangkan ahli waris adolah keturunan menurut sistem matrilineal. Iyo kan niek?” kato Wulan.
“Hebat Uni yo! Tahu pulo jo patrilinial bagai, “: kato Bram mancimeeh kakaknyo.
“Tentu dong!” jawek Wulan mambanggakan diri. “Kita harus belajar Bram. Belajar! Kan iyo ndak niek?” kato Wulan pulo.
“Bram baraja juo kan niek? Tapi indak mambangga-banggakan diri bagai doh. Urang nan mambanggakan diri sendiri tu namonyo, sombong! Yo kan niek?” kato Bram.
“Sudah. Sudah. Sabanta lai kalian pasti batangka pulo baliak,” kato Niek Reno sambia tagak dan bajalan ka arah tampek silsilah tu tapajang.
“Baa mangko niniek mancaliak silsilah tu baliak?” tanyo Bram.
“Niniek lupo. Apo namo rajo padusi sasudah Sultan Alam Bagagar Syah lai ditulihannyo di dalam silsilah tu?” kato Niek Reno, icak-icak lupo. Padohal Niek Reno sangajo maajak kaduo cucunyo mancaliak silsilah tu baliak, daripada batangka badunsanak.
Wulan jo Bram maikuti Niek Reno . Katigonyo mancaliak baliak silsilah tu nanek-nanek. (*)
min_Latn eng_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn